নিজে আমি দর্শনের খোঁজখবর অল্পস্বল্প পেয়েছি। তা থেকেই বুঝেছি এই বিদ্যা কত প্রয়োজনীয়, আকর্ষণীয় ও গভীর। আমার দুঃখ, প্রাতিষ্ঠানিকভাবে আমি বিদ্যাটি অধ্যয়ন করতে পারি নি। অভিজ্ঞতা থেকে বুঝেছি, ক্লাসরুমে পড়া এবং নিজে নিজে পড়ার ভেতর বিস্তর পার্থক্য। যথার্থ পাঠ আসলে সামাজিক পাঠ। প্রাতিষ্ঠানিকভাবে আমার পাঠ্য ছিল সাহিত্য। পড়তে গিয়ে পদে পদে টের পেয়েছি যে সাহিত্য মহৎ হয় তার ভেতরকার দার্শনিকতার কারণে। বিশ্বে এ-পর্যন্ত এমন কোনো মহৎ সাহিত্য সৃষ্টি হয় নি যার ভেতরে গভীর দর্শন নেই। লেখকমাত্রেই একজন অঘোষিত দার্শনিক।